Document ID: 32008E0124

Reference:
16.2.2008
ET
Euroopa Liidu Teataja
L 42/92
NÕUKOGU ÜHISMEEDE 2008/124/ÜVJP,
4. veebruar 2008,
Euroopa Liidu õigusriigimissiooni kohta Kosovos EULEX KOSOVO
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 14 ja artikli 25 kolmandat lõiku,
ning arvestades järgmist:
(1)
ÜRO Julgeolekunõukogu võttis 10. juunil 1999 vastu resolutsiooni 1244 (edaspidi „resolutsioon 1244”) ning selle raames ÜRO Julgeolekunõukogu:
—
„Otsustab, et luuakse rahvusvaheline tsiviil- ja julgeolekualane kohalolek esialgu 12-kuuliseks ajavahemikuks, ja seda jätkatakse hiljem, välja arvatud kui Julgeolekunõukogu otsustab teisiti” (lõige 19);
—
„Volitab peasekretäri, keda abistavad asjaomased rahvusvahelised organisatsioonid, looma rahvusvaheline tsiviilkohalolek Kosovos” ja „Otsustab, et rahvusvaheline tsiviil- ja julgeolekukohalolek hõlmab … (f) juhendades lõppetapis Kosovo ajutistelt institutsioonidelt volituste üleandmist poliitilise kokkuleppe alusel loodud institutsioonidele … (i) säilitades tsiviilõigus ja kord, sealhulgas luues politseiteenistus ja kasutades vahepeal rahvusvahelisi politseijõude Kosovos” (lõiked 10 ja 11);
—
„Tervitab Euroopa Liidu ja teiste rahvusvaheliste organisatsioonide tehtavat tööd Kosovo kriisist mõjutatud piirkonna majandusliku arengu ja stabiilsuse kõikehõlmava lähenemise väljatöötamisel, sealhulgas paljude rahvusvaheliste osalejatega Kagu-Euroopa stabiilsuspakti rakendamisel, mille eesmärk on veelgi edendada demokraatiat, majanduslikku õitsengut, stabiilsust ja piirkondlikku koostööd” (lõige 17).
(2)
Käesolevas ühismeetmes viidatud Kosovo organid, institutsioonid ja asutused on resolutsiooni 1244 alusel loodud institutsioonid (edaspidi „Kosovo institutsioonid”). Need hõlmavad muu hulgas Kosovo politseiteenistust, Kosovo õigusorganeid ja sellega seotud justiits- ja siseministeeriumi.
(3)
Humanitaarsetel põhjustel tuleb vältida võimalikke vägivallapuhanguid, tagakiusamis- ja hirmutamisakte Kosovos, võttes nõuetekohaselt arvesse vastutust elanikkonna ees, nagu sätestatakse ÜRO Julgeolekunõukogu 28. aprilli 2006. aasta resolutsioonis 1674.
(4)
Nõukogu võttis 10. aprillil 2006 vastu ühismeetme 2006/304/ÜVJP, millega asutatakse ELi planeerimisrühm (EUPT Kosovo) seoses ELi võimaliku kriisiohjamise operatsiooniga Kosovos õigusriigi alal ja teistes võimalikes valdkondades. (1)
(5)
Nõukogu kiitis 11. detsembril 2006 heaks kriisiohjamise kontseptsiooni võimalikuks ELi kriisiohjamise operatsiooniks Kosovos õigusriigi alal ja teistes võimalikes valdkondades.
(6)
Ühismeetmes 2006/304/ÜVJP on sätestatud, et eelkõige tegutseb EUPT Kosovo juht Kosovos läbiviidava ELi kriisiohjamise operatsiooni juhi otsese juhtimise all pärast viimase ametisse nimetamist.
(7)
14. detsembri 2007. aasta Brüsseli Euroopa Ülemkogu rõhutas ELi valmisolekut olla piirkonna stabiilsuse tugevdamisel ja Kosovo tulevase staatuse kokkuleppe rakendamisel juhtrollis. Ülemkogu kinnitas ELi valmisolekut abistada Kosovot teel jätkusuutliku stabiilsuse poole, sealhulgas Euroopa julgeoleku- ja kaitsepoliitika (EJKP) missiooni läbiviimise kaudu ning osaledes rahvusvahelises tsiviilbüroos, mis on osa rahvusvahelisest kohalolekust. Üldasjade ja välissuhete nõukogu kutsuti üles määrama kindlaks missiooni praktiline korraldus ning missiooni alguskuupäev. Peasekretäril / kõrgel esindajal paluti missioon ette valmistada, pidades arutelusid nii Kosovo kui ka ÜRO vastutavate ametiasutustega. ÜRO peasekretär on selle kohta öelnud, et ÜRO võtab endale asjaomaste rahvusvaheliste organisatsioonide toetusel kohustuse abistada Kosovot teel jätkusuutliku stabiilsuse poole. ÜRO peasekretär märkis ka ELi valmisolekut etendada Kosovos juhtrolli, nagu on sätestatud 14. detsembri 2007. aasta Brüsseli Euroopa Ülemnõukogu järeldustes.
(8)
Paralleelselt käesoleva ühismeetmega võtab nõukogu vastu ühismeetme Kosovosse ELi eriesindaja nimetamise kohta.
(9)
Kooskõlas 7.–9. detsembri 2000 Nice'i Euroopa Ülemkogu suunistega peaks käesolev ühismeede määrama kindlaks peasekretäri / kõrge esindaja rolli vastavalt ELi lepingu artiklitele 18 ja 26.
(10)
ELi lepingu artikli 14 lõige 1 nõuab kogu ühismeetme rakendamise perioodiks ettenähtud rahastamise avaldamist. Euroopa Liidu üldeelarvest rahastatavate summade avaldamine näitab seadusandja tahet ja eeldab kulukohustuste assigneeringute kättesaadavust asjaomase eelarveaasta jooksul.
(11)
Võttes arvesse käesoleva ühismeetmega loodava missiooni ulatust ja olemust, on vaja erisätteid seoses isikkoosseisu värbamise ja hangetega.
(12)
Missiooni juhtimis- ja kontrollistruktuur ei tohiks piirata missiooni eelarve täitmisel missiooni juhi lepingulisi kohustusi komisjoni ees.
(13)
Kõnealuse missiooni jaoks tuleks aktiveerida nõukogu sekretariaadi raames asutatud valveteenistus.
(14)
Kosovos toimuv Euroopa Liidu õigusriigimissioon viiakse ellu olukorras, mis võib halveneda ja mis võib kahjustada ELi lepingu artiklis 11 sätestatud ühise välis- ja julgeolekupoliitika eesmärke,
ON VASTU VÕTNUD KÄESOLEVA ÜHISMEETME:
Artikkel 1
Missioon
1.   EL moodustab Euroopa Liidu õigusriigimissiooni Kosovos (edaspidi „EULEX KOSOVO”).
2.   EULEX KOSOVO toimub kooskõlas artiklis 2 nimetatud eesmärkidega ning viib ellu artiklis 3 nimetatud ülesanded.
Artikkel 2
Eesmärgid
EULEX KOSOVO abistab Kosovo institutsioone, õigusorganeid ja õiguskaitseasutusi nende edusammudes, et saavutada jätkusuutlikkus ja vastutus, ning sõltumatu paljurahvuselise õigussüsteemi ning politsei- ja tolliteenistuse arendamisel ja tugevdamisel, tagades, et nimetatud institutsioonid on poliitilistelt sõltumatud ja järgivad rahvusvaheliselt tunnustatud standardeid ning Euroopa tavasid.
EULEX KOSOVO täidab oma volitusi seire, juhendamise ja nõustamise abil, kasutades teatud täidesaatvaid volitusi, ja tehes seda täielikus koostöös Euroopa Komisjoni abiprogrammidega.
Artikkel 3
Ülesanded
Artiklis 2 sätestatud eesmärkide täitmiseks EULEX KOSOVO:
a)
teostab seiret pädevate Kosovo institutsioonide üle ning juhendab ja nõustab neid (sealhulgas tolliasutusi) kõigis küsimustes, mis seonduvad õigusriigi põhimõttega, kasutades seejuures teatud täidesaatvaid volitusi;
b)
muudab või tühistab pädevate Kosovo asutuste tehtud operatiivotsuseid ning tagab seeläbi õigusriigi, avaliku korra ja julgeoleku säilimise ja edendamise, sealhulgas konsulteerides vajadusel Kosovos asuvate asjakohaste rahvusvaheliste tsiviilasutustega;
c)
aitab tagada, et kõik Kosovo õigusriigi teenistused, sealhulgas tolliteenistus, on poliitiliselt sõltumatud;
d)
tagab, et sõjakuritegusid, terrorismijuhtumeid, organiseeritud kuritegevust, korruptsiooni, rahvusrühmade vahelisi kuritegusid, finants- ja majanduskuritegusid ning teisi raskeid kuritegusid uuritakse, nende toimepanemise eest karistatakse, peetakse kohut ja jõustatakse kohtuotsuseid nõuetekohaselt kooskõlas kohaldatava õigusega; sealhulgas vajadusel teevad seda rahvusvahelised uurijad, prokurörid ja kohtunikud ühiselt Kosovo uurijate, prokuröride ja kohtunikega või teevad nad seda iseseisvalt, ning vajadusel luuakse politseiasutuste ja prokuratuuride vahelised koostöö- ja koordinatsioonistruktuurid;
e)
aitab tugevdada koostööd ja kooskõlastamist kogu kohtumenetluses, eelkõige organiseeritud kuritegevusega seonduvate kohtuasjade puhul;
f)
abistab korruptsiooni, pettuse ja finantskuritegude vastu võitlemisel;
g)
abistab Kosovo korruptsioonivastase strateegia ja korruptsioonivastase tegevuskava rakendamisel;
h)
täidab muid ülesandeid iseseisvalt või toetades pädevat Kosovo asutust, et tagada õigusriigi, avaliku korra ja julgeoleku säilimine ja edendamine, konsulteerides asjaomaste nõukogu organitega ja
i)
tagab, et kõik tegevused järgivad rahvusvahelisi inimõiguste ja soolise võrdõiguslikkuse alaseid standardeid.
Artikkel 4
Planeerimis- ja ettevalmistusetapp
1.   Missiooni planeerimis- ja ettevalmistusetapis tegutseb EUPT Kosovo peamise planeerimis- ja ettevalmistusüksusena EULEX KOSOVO jaoks.
EUPT Kosovo juht tegutseb EULEX KOSOVO juhi (edaspidi „missiooni juht”) alluvuses.
2.   Esmajärjekorras viiakse planeerimisetapi ühe osana läbi riski igakülgne hindamine.
3.   EUPT Kosovo vastutab EULEX KOSOVO jaoks isikkoosseisu värbamise ja lähetamise, varade, teenuste ja tööruumide hankimise eest, ning seda rahastatakse EUPT Kosovo eelarvest.
4.   EUPT Kosovo vastutab operatsiooni plaani koostamise ja EULEX KOSOVO mandaadi täitmiseks vajalike tehniliste vahendite väljatöötamise eest. Operatsiooni plaani koostamisel võetakse arvesse riski igakülgset hindamist ning see sisaldab julgeolekuplaani. Nõukogu kiidab operatsiooni plaani heaks.
Artikkel 5
Missiooni alustamine ja üleminekuperiood
1.   Nõukogu teeb otsuse EULEX KOSOVO alustamise kohta koos operatsiooni plaani heakskiitmisega. EULEX KOSOVO täitmisetapp algab ÜRO Kosovo missiooni (UNMIK) volituste üleandmisega.
2.   Üleminekuperioodil võib missiooni juht teha EUPT Kosovole ülesandeks võtta vajalikke meetmeid selleks, et EULEX KOSOVO oleks volituste üleandmise päevaks täielikult toimiv.
Artikkel 6
EULEX KOSOVO struktuur
1.   EULEX KOSOVO on ühtne EJKP missioon Kogu Kosovos.
2.   EULEX KOSOVO moodustab:
a)
oma peakorteri Prištinas;
b)
piirkondlikud ja kohalikud bürood Kogu Kosovos;
c)
toetusüksuse Brüsselis ja
d)
vajaduse korral kontaktasutused.
3.   Kui operatsiooni plaanis sätestatud üksikasjalik kord ei näe ette teisiti, on EULEX KOSOVO struktuur järgmine:
a)
missiooni juht ja operatsiooni plaanis kindlaksmääratud isikkoosseis;
b)
politseikomponent, mis paigutatakse vajaduse korral samasse kohta Kosovo politseiteenistustega, sealhulgas piiripunktidesse;
c)
õigusalane komponent, mis paigutatakse vajaduse korral samasse kohta asjakohaste ministeeriumidega, õigusorganitega, Kosovo Kinnisasjade Ametiga ja Kosovo korrektsiooniteenistusega;
d)
tollikomponent, mis paigutatakse samasse kohta asjakohaste Kosovo tolliteenistustega.
4.   Eripolitsei võib paigutada operatiivvajaduste täitmiseks loodud laagritesse.
Artikkel 7
Tsiviiloperatsiooni ülem
1.   Tsiviiloperatsioonide planeerimise ja läbiviimise teenistuse direktor on EULEX KOSOVO tsiviiloperatsiooni ülem.
2.   Tsiviiloperatsiooni ülem juhib ja kontrollib EULEX KOSOVO-t strateegilisel tasandil, tehes seda poliitika- ja julgeolekukomitee poliitilise kontrolli all ja strateegilisel juhtimisel ning peasekretäri / kõrge esindaja üldises alluvuses.
3.   Tsiviiloperatsiooni ülem tagab nõukogu otsuste ning poliitika- ja julgeolekukomitee otsuste nõuetekohase ja tõhusa rakendamise, sealhulgas missiooni juhile strateegilisel tasandil antud asjakohaste juhiste ning nõu ja tehnilise toetuse kaudu.
4.   Kogu lähetatud isikkoosseis jääb asjaomase lähetajariigi siseriiklike asutuste või ELi institutsiooni täieliku käsutamisõiguse alla. Siseriiklikud asutused annavad oma isikkoosseisu, meeskondade ja üksuste operatiivjuhtimise üle tsiviiloperatsiooni ülemale.
5.   Tsiviiloperatsiooni ülem kannab üldist vastutust ELi vastutuskohustuse nõuetekohase täitmise eest.
6.   Tsiviiloperatsiooni ülem ja Euroopa Liidu eriesindaja (ELi eriesindaja) konsulteerivad vajaduse korral teineteisega.
Artikkel 8
Missiooni juht
1.   Missiooni juht vastutab EULEX KOSOVO eest ning juhib ja kontrollib seda kohapeal.
2.   Missiooni juht juhib ja kontrollib operatsioonis osalevate riikide isikkoosseisu, meeskondi ja üksusi tsiviiloperatsiooni ülema määratud korras, vastutades ühtlasi töökorralduse ja logistika, sealhulgas EULEX KOSOVO käsutusse antud varade, ressursside ja teabe eest. Selle juhtimise ja kontrolli teostamine ei piira õigusorganite iseseisvuse ja kohtu alla andmise autonoomsuse põhimõtet EULEX KOSOVO kohtunike ja prokuröride kohustuste täitmisel.
3.   Missiooni juht annab juhiseid EULEX KOSOVO kogu isikkoosseisule, käesoleval juhul ka Brüsselis asuva toetusüksuse isikkoosseisule, EULEX KOSOVO tõhusaks läbiviimiseks kohapeal, vastutades missiooni koordineerimise ja igapäevase juhtimise eest, ja järgides tsiviiloperatsiooni ülema juhiseid.
4.   Kuni ühismeetme 2006/304/ÜVJP kehtivuse lõppemiseni toetab missiooni juhti kõnealuse ühismeetmega loodud EUPT Kosovo.
5.   Missiooni juht vastutab EULEX KOSOVO eelarve täitmise eest. Selleks allkirjastab missiooni juht komisjoniga lepingu.
6.   Missiooni juht vastutab isikkoosseisu distsiplinaarkontrolli eest. Lähetatud isikkoosseisu suhtes võtavad distsiplinaarmeetmeid asjaomased siseriiklikud või ELi asutused.
7.   Missiooni juht esindab EULEX KOSOVO-t operatsioonide piirkonnas ning tagab missiooni asjakohase nähtavuse.
8.   Missiooni juht koordineerib vajaduse korral oma tegevust teiste ELi osalejatega kohapeal. Missiooni juht saab, ilma et see piiraks käsuliini kohaldamist, ELi eriesindajalt kohapealset olukorda käsitlevaid poliitilisi juhiseid.
9.   Missiooni juht tagab, et EULEX KOSOVO teeb vajaduse korral tihedat koostööd ja koordineerib oma tegevust pädevate Kosovo asutuste ja asjakohaste rahvusvaheliste osalejatega, sealhulgas NATO/KFORi, UNMIKi, OSCE, Kosovos õigusriigi vallas osalevate kolmandate riikidega ning rahvusvahelise tsiviilbürooga.
10.   Missiooni juhi otseses alluvuses moodustatakse sisemine õigusaspektide ja finantskontrolli üksus, kes on EULEX KOSOVO juhtimise eest vastutavast isikkoosseisust sõltumatu.
Artikkel 9
Isikkoosseis
1.   EULEX KOSOVO isikkoosseisu liikmete arv ja pädevus on kooskõlas artiklis 2 sätestatud eesmärkidega, artiklis 3 sätestatud ülesannetega ja artiklis 6 sätestatud EULEX KOSOVO struktuuriga.
2.   EULEX KOSOVO koosneb peamiselt liikmesriikide või ELi institutsioonide lähetatud isikkoosseisust. Iga liikmesriik või ELi institutsioon katab oma isikkoosseisu lähetamisega seotud kulud, sealhulgas sõidukulud missiooni toimumiskohta ja tagasi, töötasud, tervisekindlustuse ja hüvitised, välja arvatud päevaraha ning keerulistes ja ohtlikes tingimustes töötamise eest makstavad toetused.
3.   EULEX KOSOVO võib vastavalt vajadusele võtta lepingulisel alusel tööle ka rahvusvahelisi isikkoosseisu liikmeid ja kohalikke isikkoosseisu liikmeid.
4.   Vajaduse korral võivad ka kolmandad riigid EULEX KOSOVO isikkoosseisu liikmeid lähetada. Iga isikkoosseisu liikmeid lähetav kolmas riik katab kõigi oma isikkoosseisu liikmete lähetamisega seotud kulud, sealhulgas sõidukulud missiooni toimumiskohta ja tagasi, töötasud, tervisekindlustuse ja hüvitised. Erandkorras piisavalt põhjendatud juhtudel, kui liikmesriikidest ei ole kvalifitseeritud kandidaate, võib vajaduse korral lepingulisel alusel tööle võtta ka osalevate kolmandate riikide kodanikke.
5.   Kogu isikkoosseis täidab missiooniga seotud minimaalseid julgeolekustandardeid ja missiooni julgeolekukava, mis toetab ELi kohapealset julgeolekupoliitikat. Isikkoosseisule nende ülesannete täitmiseks kättesaadavaks tehtud ELi salajase teabe osas peavad nad kinni otsusega otsusega 2001/264/EÜ (2) kehtestatud julgeolekupõhimõtetest ja miinimumstandarditest.
Artikkel 10
EULEX KOSOVO ja selle isikkoosseisu liikmete staatus
1.   EULEX KOSOVO ja selle isikkoosseisu liikmete staatus, sealhulgas EULEX KOSOVO täitmiseks ja selle tõrgeteta toimimiseks vajalikud privileegid, immuniteedid ja lisatagatised lepitakse nõuetekohaselt kokku.
2.   Isikkoosseisu liikme lähetanud riik või ELi institutsioon vastutab kõikide lähetusega seotud nõuete eest, olenemata sellest, kas nõude on esitanud lähetatu või on see esitatud tema vastu. Isikkoosseisu liikme lähetanud riik või ELi institutsioon vastutab lähetatud isiku suhtes võetavate meetmete eest.
3.   Rahvusvahelise ja kohaliku lepingulise tsiviilisikkoosseisu liikmete töötingimused ning õigused ja kohustused sätestatakse missiooni juhi ja isikkoosseisu liikme vahelises lepingus.
Artikkel 11
Käsuliin
1.   EULEX KOSOVO-l on ühtne käsuliin nagu kriisiohjamise operatsioonil.
2.   Poliitika- ja julgeolekukomitee teostab nõukogu vastutusel EULEX KOSOVO poliitilist kontrolli ja strateegilist juhtimist.
3.   Nagu artiklis 7 on sätestatud, on tsiviiloperatsiooni ülem poliitika- ja julgeolekukomitee poliitilise kontrolli all ja strateegilisel juhtimisel ning peasekretäri / kõrge esindaja üldises alluvuses EULEX KOSOVO ülem strateegilisel tasandil, jagades missiooni juhile juhiseid ning andes talle nõu ja tehnilist abi.
4.   Tsiviiloperatsiooni ülem annab nõukogule aru peasekretäri / kõrge esindaja kaudu.
5.   Missiooni juht juhib ja kontrollib EULEX KOSOVO-t kohapeal ning allub otseselt tsiviiloperatsiooni ülemale.
Artikkel 12
Poliitiline kontroll ja strateegiline juhtimine
1.   Poliitika- ja julgeolekukomitee teostab nõukogu vastutusel EULEX KOSOVO poliitilist kontrolli ja strateegilist juhtimist.
2.   Nõukogu volitab käesolevaga poliitika- ja julgeolekukomiteed tegema selleks asjakohaseid otsuseid kooskõlas ELi lepingu artikli 25 kolmanda lõiguga. Kõnealune volitus sisaldab õigust teha muudatusi operatsiooni plaanis ja käsuliinis. Samuti sisaldab see õigust missiooni juhi ametisse nimetamist käsitlevate edasiste otsuste vastuvõtmiseks. Otsuse EULEX KOSOVO eesmärkide ja lõpetamise kohta teeb nõukogu, keda abistab peasekretär / kõrge esindaja.
3.   Poliitika- ja julgeolekukomitee annab nõukogule aru korrapäraste ajavahemike järel.
4.   Poliitika- ja julgeolekukomitee saab tsiviiloperatsiooni ülemalt ja missiooni juhilt korrapäraste ajavahemike järel ja vajaduse korral aruandeid nende vastutusalas olevate küsimuste kohta. Teatud valdkondade planeerimist võib poliitika- ja julgeolekukomitee regulaarselt läbi vaadata.
Artikkel 13
Kolmandate riikide osalemine
1.   Ilma et see piiraks ELi sõltumatust otsuste tegemisel ja tema ühtset institutsioonilist raamistikku, võib kolmandaid riike kutsuda EULEX KOSOVO-s osalema tingimusel, et nad katavad oma isikkoosseisu lähetamise kulud, sealhulgas töötasud, päevarahad ning sõidukulud operatsiooni toimumise kohta ja tagasi, ning annavad vastavalt vajadusele oma panuse EULEX KOSOVO jooksvate kulude katteks.
2.   EULEX KOSOVO-t toetavatel kolmandatel riikidel on EULEX KOSOVO igapäevase juhtimise seisukohast samad õigused ja kohustused kui selles osalevatel liikmesriikidel.
3.   Nõukogu volitab käesolevaga poliitika- ja julgeolekukomiteed tegema asjakohaseid otsuseid pakutava toetuse vastuvõtmise või vastupidise kohta ning moodustama osalejate komitee.
4.   Kolmandate riikide osalemist käsitlev üksikasjalik kord kehtestatakse lepinguga, mis sõlmitakse vastavalt ELi lepingu artiklis 24 sätestatud menetlusele. Eesistujariiki abistav peasekretär / kõrge esindaja võib kõnealuse korra osas eesistujariigi nimel läbirääkimisi pidada. Kui EL ja kolmas riik sõlmivad lepingu, millega kehtestatakse raamistik asjaomase kolmanda riigi osalemiseks ELi kriisiohjamise operatsioonides, kohaldatakse EULEX KOSOVO raames sellise lepingu sätteid.
Artikkel 14
Julgeolek
1.   Tsiviiloperatsiooni ülem juhendab missiooni juhti julgeolekumeetmete planeerimisel ning tagab nende nõuetekohase ja tõhusa rakendamise EULEX KOSOVO jaoks kooskõlas artiklitega 7 ja 11, tehes seda koostöös nõukogu peasekretariaadi julgeolekubürooga.
2.   Missiooni juht vastutab operatsiooni julgeoleku ning nende minimaalsete julgeolekunõuete järgimise tagamise eest, mida kohaldatakse operatsiooni suhtes kooskõlas ELi poliitikaga, mis käsitleb ELi lepingu V jaotise ja seda täiendavate dokumentide alusel väljapoole ELi operatiivülesannete täitmisele lähetatud isikkoosseisu julgeolekut.
3.   Missiooni juhti abistab missiooni julgeoleku vanemametnik, kes annab aru missiooni juhile ja hoiab ka tihedat ametialast kontakti lõikes 1 osutatud julgeolekubürooga.
4.   Missiooni juht määrab EULEX KOSOVO kohalikes ja piirkondlikes toimumiskohtades ametisse piirkonna julgeolekuametnikud, kes julgeoleku vanemametniku alluvuses töötades vastutavad vastavate EULEX KOSOVO elementide kõikide julgeolekuaspektide igapäevase juhtimise eest.
5.   EULEX KOSOVO isikkoosseisu liikmed läbivad enne teenistuskohustuste täitmisele asumist kohustusliku julgeolekukoolituse kooskõlas operatsiooni plaaniga. Lisaks saab isikkoosseis missiooni toimumiskohas regulaarselt missiooni julgeoleku vanemametniku ja piirkonna julgeolekuametnike korraldatud täiendkoolitust.
6.   Missiooni juht tagab, et kohapeal viibivate EULEX KOSOVO isikkoosseisu liikmete ja lubatud külaliste arv ei oleks kunagi nii suur, et see kahjustaks EULEX KOSOVO suutlikkust tagada nende ohutus ja turvalisus või viia hädaolukorras läbi evakueerimine.
7.   Missiooni juht tagab ELi salastatud teabe kaitse vastavalt otsusele 2001/264/EÜ.
Artikkel 15
Valveteenistus
EULEX KOSOVO jaoks aktiveeritakse valveteenistus.
Artikkel 16
Finantskorraldus
1.   Operatsiooni plaani heakskiitmise kuupäevast algava kuueteistkuulise ajavahemiku jooksul tehtavate kulude katteks ettenähtud lähtesumma on 205 000 000 eurot.
2.   Kõiki kulusid hallatakse vastavalt ELi üldeelarve suhtes kohaldatavatele ühenduse eeskirjadele ja menetlustele selle erandiga, et mis tahes eelrahastamise summad ei jää ühenduse omandisse.
3.   Missiooni juht võib komisjoni nõusolekul sõlmida tehnilisi kokkuleppeid liikmesriikidega, osalevate kolmandate riikidega ja teiste Kosovos tegutsevate rahvusvaheliste osalejatega seoses EULEX KOSOVO-le varustuse, teenuste ja tööruumide soetamisega. Lääne-Balkani riikide ja osalevate kolmandate riikide kodanikud võivad osaleda pakkumismenetluses. EUPT Kosovo poolt EULEX KOSOVO jaoks planeerimis- ja ettevalmistusetapis sõlmitud lepingud või nende alusel sõlmitud korraldused võtab vajaduse korral üle EULEX KOSOVO. EUPT Kosovole kuuluvad vahendid kantakse üle EULEX KOSOVO-le.
4.   Missiooni juht annab oma lepingu raames tehtud toimingute kohta täielikult aru komisjonile ja tegutseb viimase kontrolli all.
5.   Rahastamisel võetakse arvesse EULEX KOSOVO operatiivvajadusi, sealhulgas varustuse kokkusobivust ja meeskondade koostalitlusvõimet, ning arvestatakse isikkoosseisu saatmist piirkondlikesse büroodesse.
6.   Kulutused on abikõlblikud alates operatsiooni plaani jõustumise kuupäevast.
Artikkel 17
Koordineerimine ühenduse tegevusega
1.   Nõukogu ja komisjon tagavad kumbki oma pädevuse piires käesoleva ühismeetme järjepidevuse ühenduse välistegevusega vastavalt ELi lepingu artiklile 3. Nõukogu ja komisjon teevad sel eesmärgil omavahel koostööd.
2.   Vajalik tegevuse koordineerimise kord määratakse kindlaks EULEX KOSOVO toimumiskohas ja vajaduse korral Brüsselis.
Artikkel 18
Salastatud teabe avaldamine
1.   Peasekretär / kõrge esindaja on volitatud avaldama kooskõlas nõukogu julgeolekueeskirjadega ÜROle, NATO/KFORile ja käesoleva ühismeetmega seotud kolmandatele osapooltele ELi salastatud teavet ja EULEX KOSOVO jaoks koostatud dokumente kuni kategooriani, mille salastatuse tase vastab teabe saaja teadmisvajadusele, kooskõlas otsusega 2001/264/EÜ. Selle hõlbustamiseks nähakse kohapeal ette tehniline kord.
2.   Täpse ja vahetu operatiivvajaduse puhul on peasekretär / kõrge esindaja volitatud avaldama kooskõlas otsusega 2001/264/EÜ nõukogu julgeolekueeskirjadega pädevatele Kosovo asutustele ELi salastatud teavet ning EULEX KOSOVO jaoks koostatud dokumente kuni kategooriani „RESTREINT UE”. Kõikidel muudel juhtudel avaldatakse nimetatud teavet ja dokumente pädevatele kohalikele asutustele kooskõlas menetlustega, mis vastavad nende asutuste ja ELi vahelise koostöö tasemele.
3.   Peasekretär / kõrge esindaja on volitatud avaldama ÜROle, NATO/KFORile, käesoleva ühismeetmega seotud kolmandatele riikidele ja pädevatele kohalikele asutustele ELi salastamata dokumente, mis on seotud EULEX KOSOVO-t käsitlevate nõukogu aruteludega ning mille suhtes vastavalt nõukogu kodukorra (3) artikli 6 lõikele 1 kehtib ametisaladuse hoidmise kohustus.
Artikkel 19
Läbivaatamine
Nõukogu annab hiljemalt 6 kuud pärast täitmisetapi algust hinnangu, kas EULEX KOSOVO-t tuleks pikendada.
Artikkel 20
Jõustumine ja kehtivusaeg
Käesolev ühismeede jõustub selle vastuvõtmise päeval.
Selle kehtivus lõpeb kahekümne kaheksa kuu pärast operatsiooni plaani heakskiitmisest. Nõukogu teeb eraldi otsuse kaheteistkümne viimase kuu eelarve kohta.
Artikkel 21
Avaldamine
1.   Käesolev ühismeede avaldatakse Euroopa Liidu Teatajas.
2.   Artikli 12 lõike 1 kohased poliitika- ja julgeolekukomitee otsused, mis käsitlevad missiooni juhi ametisse nimetamist, avaldatakse samuti Euroopa Liidu Teatajas.
Brüssel, 4. veebruar 2008
Nõukogu nimel
eesistuja
D. RUPEL
(1)  ELT L 112, 26.4.2006, lk 19.
(2)  ELT L 101, 11.4.2001, lk 1. Otsust on viimati muudetud otsusega 2007/438/EÜ (ELT L 164, 26.6.2007, lk 24).
(3)  15. septembri 2006. aasta otsus 2006/683/EÜ, Euratom, millega võetakse vastu nõukogu kodukord (ELT L 285, 16.10.2006, lk 47). Otsust on muudetud otsusega 2007/4/EÜ, Euratom (ELT L 1, 4.1.2007, lk 9).

Summary:
ELi missioon Kosovos* See nimetus ei piira Kosovo staatust käsitlevaid seisukohti ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta. – õigusriigi toetamine
ELi missioon Kosovos* – õigusriigi toetamine
 
KOKKUVÕTE:
ühismeede 2008/124/ÜVJP – Euroopa Liidu õigusriigimissioon EULEX Kosovos
MIS ON ÜHISMEETME EESMÄRK?
Sellega moodustatakse Euroopa Liidu õigusriigimissioon Kosovos ehk nn EULEX Kosovo, et abistada Kosovo institutsioone, õigusorganeid, politseid ja teisi õiguskaitseasutusi nende edusammudes, et saavutada jätkusuutlikkus ja vastutus. Ühismeetmega sätestatakse ka mõned ülesanded selle saavutamiseks.
PÕHIPUNKTID
Oma eesmärgi täitmiseks peab EULEX Kosovo arendama ja tugevdama sõltumatut paljurahvuselist kriminaalõigussüsteemi (sh tolliteenistust), mis on poliitiliselt sõltumatu ja järgib rahvusvaheliselt tunnustatud standardeid. Sealhulgasteostab seiret Kosovo institutsioonide üle ning juhendab ja nõustab neid; tagab õigusriigi ja avaliku korra, vajaduse korral muutes või tühistades Kosovo asutuste varem tehtud otsuseid; tagab, et sõjakuritegusid, terrorismijuhtumeid, organiseeritud kuritegevust, korruptsiooni, rahvusrühmade vahelisi kuritegusid, finants- ja majanduskuritegusid ning teisi raskeid kuritegusid käsitletakse nõuetekohaselt; vajaduse korral rahvusvahelise abiga ning luues politseiasutuste ja prokuratuuride vahelised koostöö- ja koordinatsioonistruktuurid; abistab korruptsiooni, pettuse ja finantskuritegude vastu võitlemisel; abistab Kosovo korruptsioonivastase strateegia rakendamisel; tagab, et tegevused järgivad inimõiguste ja soolise võrdõiguslikkuse alaseid nõudeid; ning teeb koostööd ELi ja kolmandate riikide õigusorganite ja õiguskaitseasutustega.Üleviidud kohtumenetlus
Kõnealuste volituste raames toetab EULEX Kosovo ühte ELi riiki üleviidud menetlust seoses Euroopa Nõukogu 12. detsembri 2010. aasta inimeste ebainimlikku kohtlemist ja ebaseaduslikku kauplemist inimorganitega käsitlenud aruande väidetega. Kohtunikud ja prokurörid on täiesti sõltumatud.
Struktuur
Ühise julgeoleku- ja kaitsepoliitika missiooni EULEX Kosovo peakorter asub Prištinas, bürood kogu Kosovos ja toetusüksus Brüsselis. Tegevust alustati pärast ÜRO Kosovo missiooni volituste üleandmist.
Strateegilisel tasandil juhib ja kontrollib missiooni tsiviiloperatsiooni ülem poliitika- ja julgeolekukomitee poliitilise kontrolli all ja strateegilisel juhtimisel ning liidu välisasjade ja julgeolekupoliitika kõrge esindaja üldises alluvuses. Missiooni juht vastutab juhtimise eest kohalikul sõjalisel tasandil.
EULEX Kosovo koosneb peamiselt ELi riikide või institutsioonide lähetatud isikkoosseisust ning need katavad ka lähetamise kulud. Isikkoosseis kuulub tema lähetanud riigi või ELi institutsiooni täieliku vastutuse alla, kuid allub tsiviiloperatsiooni ülema operatiivjuhtimisele, kes konsulteerib vastavalt vajadusele Euroopa Liidu kõrge esindajaga.
Julgeolek
Tsiviiloperatsiooni ülem juhendab missiooni juhti julgeolekumeetmete planeerimisel kooskõlas ELi poliitikaga Euroopa Liidu toimimise lepingu V jaotise kohaselt. Isikkoosseis läbib enne teenistuskohustuste täitmisele asumist kohustusliku julgeolekukoolituse ja saab missiooni toimumiskohas korrapäraselt täiendkoolitust.
Õigused
Vastavalt kõnealuse ühismeetme rakendamise vajadustele on EULEX Kosovol õigushankida teenuseid ja varustust; sõlmida lepinguid ja rakendada haldusmeetmeid; võtta töötajaid tööle; omada pangakontosid; omandada ja võõrandada vara; ning olla osaline kohtumenetlustes.Rahastamine
Ühismeetmega on sätestatud EULEX Kosovo iga-aastase rahastamise kord. Projektide kindlaksmääramiseks ja rakendamiseks on projektiüksus, mis kooskõlastab vajaduse korral ELi ja kolmandate riikide asjaomaseid projekte ning pakub nõustamist. Samuti võib see poliitika- ja julgeolekukomitee nõusolekul küsida nendelt riikidelt rahalist panust teatavatel juhtudel projektide rakendamiseks.
Teave ja dokumendid
Kooskõlas otsusega 2013/488/EL on kõrge esindaja volitatud avaldama salastatud teavet ÜRO-le, NATO-le/Kosovo rahuvalveüksusele, Frontexile ja käesoleva ühismeetmega seotud kolmandatele osapooltele.
Läbivaatamine
Nõukogu annab vähemalt kuus kuud enne ühismeetme lõppemist hinnangu, kas EULEX Kosovot tuleks pikendada.
MIS AJAST ÜHISMEEDET KOHALDATAKSE?
Ühismeedet kohaldatakse alates 4. veebruarist 2008. Selle kehtivus lõpeb 14. juunil 2021.
TAUST
Lisateave:EULEX Kosovo (Euroopa välisteenistus)
PÕHIDOKUMENT
Nõukogu 4. veebruari 2008. aasta ühismeede 2008/124/ÜVJP Euroopa Liidu õigusriigimissiooni kohta Kosovos*, EULEX KOSOVO (ELT L 42, 16.2.2008, lk 92–98)
Nõukogu ühismeetme 2008/124/ÜVJP hilisemad muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUV DOKUMENT
Nõukogu 11. juuni 2020. aasta otsus 2020/792, millega muudetakse ühismeedet 2008/124/ÜVJP Euroopa Liidu õigusriigimissiooni kohta Kosovos* (ELT L 193, 17.6.2020, lk 9–10)
* See nimetus ei piira Kosovo staatust käsitlevaid seisukohti ning on kooskõlas ÜRO Julgeolekunõukogu resolutsiooniga 1244/1999 ja Rahvusvahelise Kohtu arvamusega Kosovo iseseisvusdeklaratsiooni kohta.
Viimati muudetud: 25.06.2020